湖水歎
作者：李復
朝代：宋

paragraphs: 岷山中斷洮水來，分入西湖浸城址。
一落城陰不復回，餘波日轉臯蘭尾。
陰風凄冽寒氣早，愁霧慘澹邊思起。
誰言秋水澹無情，默觀意亦有悲喜。
天軒地闢滄溟開，百川東奔如激矢。
龜龍受職日夜趨，萬折必東效臣子。
發源本願盈科進，築防豈期因坎止。
日升不及浴雲龍，泥潤空能養萑葦。
停波寂寞雖無語，物情得失應如此。
淮陰野外乞餘食，留侯圯下收墮履。
當年或失龍準翁，冷落功名千古耻。
我欲鳩工聚長鍤，齊平决堤如决紙。
直看驚湍萬里潮，免嗟窮涸千山底。